 

**בבית הדין הצבאי לערעורים**

בפני:

**אל"ם מאיה גולדשמידט** **–** שופטת

בעניין:

**התובע הצבאי הראשי –** המבקש (ע"י ב"כ, סרן עמית בן שלום)

**נ ג ד**

**מ/XXXXXXX רס"ל (מיל') ר' ס' –** המשיב (ע"י ב"כ, עו"ד עדי אייזנר)

בקשת התביעה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רס"ל (מיל') ר' ס', ב-90 ימים נוספים או עד למתן גזר הדין בעניינו, לפי המוקדם מביניהם. הבקשה הוגשה בהתאם לסעיף 243ב' לחוק השיפוט הצבאי, תשט"ו – 1955 וסעיפים 61(ג) ו-62 לחוק סדר הדין הפלילי (סמכויות אכיפה - מעצרים), התשנ"ו - 1996.
2. המשיב נעצר ביום 25 בינואר 2024, וביום 22 בפברואר 2024 הוגש נגדו כתב אישום. ביום 15 בדצמבר 2024 הורשע המשיב, על פי הודאתו, בכתב אישום מתוקן, בעבירות של הוצאת נשק מרשות הצבא, לפי סעיף 78 לחוק השיפוט הצבאי והתנהגות שאינה הולמת לפי סעיף 130 לחוק השיפוט הצבאי. עניינה של ההרשעה בכך שבעת ששירת המשיב בשירות מילואים פעיל, אליו גויס ביום 7 באוקטובר 2023 ועד ליום 17 בינואר 2024, הוציא מרשות הצבא פרטי אמל"ח שונים בהם הבחין במהלך שירותו בלחימה, וביניהם רובי סער מסוג קלצ'ניקוב, מטול רימונים, רקטות "לאו" ועוד. ביום 18 בנובמבר 2024 הוארך מעצרו של המשיב על ידי בית דין זה (ב"ש 64/24 **התובע הצבאי הראשי נ' רס"ל (מיל') ס'** (2024)). המשיב עצור עתה בעקבות החלטת בית הדין המחוזי שניתנה לאחר הרשעתו, עד ליום 13 במארס 2025. ביום 6 במארס 2025 התקיימה ישיבת טיעונים לעונש וגזר הדין צפוי להינתן ביום 1 באפריל 2025. לאור האמור, עתרה התביעה, בהסכמת ההגנה, להארכת מעצרו של המשיב ב-90 ימים או עד למתן גזר הדין בעניינו.
3. בנסיבות הללו, בשים לב לטיב העבירות שבהן הורשע המשיב, כמפורט לעיל, המקימות עילות מעצר מובהקות, לעמדת הצדדים וכן לאור הצפי לסיום ההליכים בתיק בקרוב, מצאתי להיעתר לבקשת התביעה. מעצרו של המשיב יוארך למשך 90 ימים נוספים החל מיום 12 במארס 2025, או עד שינתן גזר הדין בעניינו, לפי המוקדם מביניהם.

ניתנה היום י"ב באדר התשפ"ה, 12 במארס 2025, בפומבי ובנוכחות המשיב.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**אל"ם מאיה גולדשמידט**

**שופטת בית הדין הצבאי**

**ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סרן נועם בזיזה**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**